SKRIFTLIG FORESPØRGSEL E-0749/03

af Gianfranco Dell'Alba (NI) til Kommissionen

(11. marts 2003)

Om: Kommissionens holdning til et dokument udarbejdet af en vicegeneraldirektør i forbindelse med hans arbejde på et universitet

Det arbejde, som europæiske tjenestemænd, der har modtaget et legat (fellowship), udfører på et amerikansk universitet, er pr. definition af akademisk karakter og indebærer deltagelse i forelæsninger, seminarer og foredrag samt udarbejdelse af dokumenter og andre tekster.

Det var i en sådan sammenhæng, at centret for studier om Den Europæiske Union ved Miami Universitet i august 2002 offentliggjorde et dokument med titlen La actualidad del pensamiento de Robert Schuman en el contexto de la Convencion sobre el futuro de Europa udarbejdet af Santiago Gomez-Reino, vicegeneraldirektør i Kommissionen, under et længerevarende ophold i USA i forbindelse med et legat fra Miami Universitet.

I dette dokument, der hovedsageligt tog sigte på at fremhæve værdien og aktualiteten af Robert Schumans idéer om europæisk integration, inddrog Santiago Gomez-Reino korte personlige overvejelser vedrørende Santer-Kommissionens afgang i 1999, idet han tog udgangspunkt i den teori der offentligt støttes af en række observatører, heriblandt medlemmer af Europa-Parlamentet om at der var tale om en politisk manøvre med henblik på at destabilisere Kommissionen som institution, eftersom de påstande om bedrageri og svindel, der fremførtes mod den, var stærkt overdimensionerede, hvilket Vismandsudvalgets arbejde og senere undersøgelser har bekræftet.

1. Kan Kommissionen bekræfte, at Santiago Gomez-Reino inden for rammerne af sine nuværende funktioner er beføjet til at udarbejde tekster med det formål ud fra et personligt synspunkt at fremstille og analysere handlinger i Fællesskabet, der uden tvivl har interesse for de studerende og kandidater på Miami Universitet, der følger forelæsningerne om den europæiske integrationsproces?

2. Kan Kommissionen bekræfte, at enhver europæisk tjenestemand har ret til at give udtryk for sine personlige synspunkter om politiske begivenheder, der har fundet sted i Fællesskabets historie, såsom Santer-Kommissionens afgang, og at Santiago Gomez-Reino som følge heraf ikke kan bebrejdes for noget?

Svar afgivet på Kommissionens vegne af Neil Kinnock

(13. maj 2003)

1. Som det ærede medlem så rigtigt gør opmærksom på, indebærer tildelingen af et Jean Monnet-forskningsstipendium nødvendigvis, at der offentliggøres papirer om institutionernes arbejde. Tildeling af stipendiet medfører, at resultaterne af arbejdet i forbindelse med stipendiet skal udarbejdes og offentliggøres.

Det forhold, at den pågældende artikel indeholder en personlig opfattelse af en given episode, som det ofte er tilfældet for publikationer om historiske begivenheder, er irrelevant. Værker, der offentliggøres af forskningsstipendiater, forventes tværtimod generelt at omfatte mere end blot en genfortælling af kendsgerninger.

Da artiklen i det akademiske tidsskrift var rettet til de specialister, der læser University of Miami Jean Monnet/ Robert Schuman Paper Series, er der kun en meget lille risiko for, at forfatterens personlige meninger vil blive opfattet som Kommissionens officielle holdning.

2. Det ærede medlem har ret i sine bemærkninger. Som fastslået af Domstolen har tjenestemænd og andre ansatte i Fællesskaberne fuld ytringsfrihed, selv på områder, som hører under EF-institutionernes aktiviteter(1). Domstolen har også fastslået, at denne ytringsfrihed som andre grundrettigheder ikke er et ubegrænset prærogativ, men kan underlægges rimelige begrænsninger i tjenestens interesse som f.eks. den diskretionspligt, som Kommissionens tjenestemænd er underlagt. Den pligt er ikke blevet misligholdt i dette tilfælde.

(1) Som et nyligt eksempel henvises der til afgørelse af 14. juli 2000 truffet af Domstolen i Første Instans, sag T-82/99, Michael Cwik/Kommissionen.